Πατατόπιτα με μπέικον και ρίγανη
Μια νοστιμιά απ’ τις λίγες. Φτιάχνουμε πατατόπιτα με μπέικον και συνοδεύουμε με μια απλή σαλάτα.
1 κιλό πατάτες, κατά προτίμηση βιολογικές, 250 γρ. φέτες μπέικον, κομμένες σε καρέ, 1 κουτ. σούπας φύλλα φρέσκιας ρίγανης, ψιλοκομμένα (φρέσκια ρίγανη βρίσκουμε πλέον, σε γλαστράκια, σε ματσάκια ή σε μικρά πλαστικά κουτιά, σε μεγάλα σούπερ μάρκετ. Αν δεν βρούμε, βάζουμε 1 κουτ. γλυκού ξερή ρίγανη, τριμμένη), 300 ml κρέμα γάλακτος, 200 γρ. τυρί κίτρινο της αρεσκείας μας, τριμμένο, 2 κουτ. γλυκού βούτυρο για το ταψί (ή ελαιόλαδο), αλάτι, φρεσκοτριμμένο πιπέρι
Για να φτιάξουμε πατατόπιτα με μπέικον και ρίγανη, αρχικά καθαρίζουμε τις πατάτες και τις κόβουμε σε μικρά κομμάτια.Τις βάζουμε σε μια κατσαρόλα και προσθέτουμε νερό, να καλύπτει τις πατάτες κατά περίπου 2 εκ., και αλάτι.Τις βράζουμε μέχρι να μαλακώσουν. Για να γλιτώσουμε χρόνο μπορούμε να τις βράσουμε στη χύτρα.Τις σουρώνουμε και τις βάζουμε σε ένα μεγάλο μπολ.Στη συνέχεια τις λιώνουμε με το πιρούνι ή με το πρές πουρέ.Εν τω μεταξύ, σοτάρουμε το μπέικον σε ένα αντικολλητικό τηγάνι, σε μέτρια προς δυνατή φωτιά για 4-5 λεπτά ή μέχρι να ροδίσει. Δεν χρειάζεται να προσθέσουμε λάδι, αρκεί το λίπος που θα βγάλει το μπέικον.Αδειάζουμε το μπέικον στο μπολ με τις πατάτες.Προσθέτουμε την κρέμα γάλακτος, τη ρίγανη, πιπέρι και αλάτι, με προσοχή όμως γιατί το μπέικον είναι αλμυρό και το τυρί που θα βάλουμε από πάνω μπορεί να είναι κι αυτό αλμυρό. Ανακατεύουμε πολύ καλά όλα τα υλικά.Προθερμαίνουμε τον φούρνο στους 200° C.Αλείφουμε ένα μέτριο πυρίμαχο ταψί με το βούτυρο ή με λάδι.Αδειάζουμε το μείγμα που φτιάξαμε και το στρώνουμε με τη ράχη ενός κουταλιού, να είναι ισόπαχο.Πασπαλίζουμε με το τριμμένο τυρί και ψήνουμε για 20-25 λεπτά ή μέχρι να γκρατιναριστεί το τυρί.Σερβίρουμε σε κομμάτια και συνοδεύουμε με μια απλή ντοματοσαλάτα με χοντρό αλάτι και ρίγανη.
Μπέικον,Πατάτες